**Sak**: **Høstseminaret 2019** **Dato:** 21.10.19

**Hva finnes mellom vannoverflaten og havbunnen. Hvorfor er fisken blitt borte?**

**Nå kommer kunnskapsgrunnlaget på plass!**

Prosjektet Frisk Oslofjord har siden prosjektstart i 2018 kartlagt det marine miljøet i Færder og Ytre Hvaler nasjonalparker. Resultatene ble presentert på et stort seminar i Tønsberg 21. november. Hovedhensikten med dette arbeidet er å få bedre oversikt over den økologiske tilstanden i Ytre Oslofjords marine miljø. Svarene på dette begynner nå å tikke inn. Tareskogen er svekket og det er et fattigere bunnmiljø enn vi hadde håpet å finne. Fjorden er preget av stor avrenning fra landsiden, tekniske inngrep, og høyere vanntemperaturer. En svekket miljøtilstand har også gjort fjorden mer sårbar overfor hard beskatning fra fiskeri.

I 2020 starter arbeidet med å framstille kunnskapene om fjorden gjennom «økologiske grunnkart». Dette vil være et verktøy for de som skal ta viktige beslutninger i årene som kommer.

Samtidig som ny kunnskap innhentes, utvikles det undervisningsopplegg for ungdomsskoler og videregående. Dette er en viktig del av Frisk Oslofjord og flere skoleklasser har allerede testet ut undervisningen, med godt resultat.

**Fra snorkel til høyteknologi**

På konferansen ble det vist høyteknologisk utstyr som gjør kartlegging av miljøtilstanden langt mer effektiv enn tidligere. Tunge nasjonale fagmiljøer deltar i kartleggingen:

* Havforskningsinstituttet
* Kongsberggruppen
* Norsk Institutt for vannforskning
* Norges geologiske undersøkelse
* Statens kartverk

I tillegg til kunnskapen om naturen under vann, gir kartleggingen også en flott kunnskap om kulturminner under vann og deler av vår sjøfartshistorie som til nå ikke har vært lett tilgjengelig.

**Viktig for nasjonalparkene**

For nasjonalparken i Ytre Oslofjord er det svært spennende å være vertskap for et så stort og spennende arbeid. Når lages det et framtidsrettet kunnskapsgrunnlag i den videre forvaltningen av nasjonalparkene.

**Overføringsverdi**

Arbeidet som nå gjøres i Oslofjorden er en brikke i utvikling av «økologiske grunnkart» i Norge. Derfor har dette arbeidet betydning for det videre arbeid med marin kartlegging i Norge.

**Stort samarbeid**

Frisk Oslofjord er et stort samarbeid mellom og en rekke prosjektpartnere: Færder og Ytre Hvaler nasjonalparker, Havforskningsinstituttet, Kongsberggruppen, Norsk Institutt for vannforskning, Norges geologiske undersøkelse, Statens kartverk, INSPIRIA, Miljødirektoratet, Fiskeridirektoratet, Vestfold og Østfold fylkeskommuner.

Følgende organisasjoner finansierer «Frisk Oslofjord»:

* Sparebankstiftelsen DNB
* Prosjektpartnerne

Bjørn Strandli